Source: https://www.rainews.it/tgr/fjk/articoli/2020/01/tdd-Arbitraza-Sodisce-EU-se-je-razglasilo-nepristojno-pozvalo-k-uresnicitvi-arbitrazne-razsodbe-c0980731-7d91-40f4-8bd5-0e77156de600.html
Timestamp: 2020-02-19 13:14:14+00:00

Document:
Arbitraža: Sodišče Evropske unije ni pristojno - kaj zdaj? - Politika in ustanove - TGR Furlanija Julijska krajina
18 Februar 2020 Posodobljeno ob 18:57
Arbitraža: Sodišče Evropske unije ni pristojno - kaj zdaj?
Sodišče pozvalo k uresničitvi arbitražne razsodbe; Slovenija in Hrvaška s tem skušata dokazati vsaka svoje argumente
Ur./STA
Še en kamenček v mozaiku, ki bo nekoč zarisal dokončne obrise slovensko - hrvaške meje. Sodišče Evropske unije se je namreč danes (31. januarja) v Luksemburgu v sodbi o dopustnosti slovenske tožbe proti Hrvaški zaradi kršenja evropske zakonodaje - ker ne spoštuje arbitražne odločbe o meji med državama - izreklo za nepristojno. Omenjeno sodišče pa je pri tem poudarilo, da sta državi članici v skladu s 4. členom pogodbe Evropske unije zavezani, da si lojalno prizadevata za vzpostavitev dokončne pravne rešitve tega spora v skladu z mednarodnim pravom in da morata storiti vse za izvršitev arbitražne razsodbe.
Postopek pred Sodiščem EU je s tem končan, pritožba ni več možna. Odzivi na današnjo odločitvijo pa so na obeh straneh - slovenski in hrvaški - še vedno taki, kot doslej. Obe strani namreč vlečeta vodo na svoj mlin in vsaka še naprej trdi, da ima prav ter da je sodišče z današnjo odločitvijo to potrdilo.
Slovenski zunanji minister Cerar je tako izrazil zadovoljstvo: dejal je, da je sodišče v bistvu potrdilo, da je arbitražna razsodba veljavna in zavezujoča. Minister - ki opravlja tekoče posle - je menil, da sodba sodišča v Luxembourgu ni pravna zmaga Hrvaške.
Na sodbo sodišča Evropske unije se je odzval tudi hrvaški premier Andrej Plenković, ki je na Twitterju zapisal, da je sodba sodišča EU zmaga hrvaških argumentov. Donedavna hrvaška predsednica Kolinda Grabar-Kitarović pa je prav tako na Twitterju zapisala, da je skrajni čas, da se Slovenija vrne k dialogu s Hrvaško in vprašanje meje reši dvostransko.
Nekoliko bolj realističen je bil komentar predsednika Republike Slovenije Boruta Pahorja, ki je v nagovoru diplomatskemu zboru na Brdu pri Kranju poudaril, da odločitev Sodišča EU ničesar ne spreminja. Še več, sodišče Slovenijo in Hrvaško poziva, da implementirata arbitražno razsodbo. Dodal je, da Zagreb glede tega še ni pripravljen spoštovati sprejetih obveznosti, vendar je prepričan, da se bo to prej ali slej zgodilo.
Kateri pa bodo naslednji koraki? Predstavnik zunanjega ministrstva Marko Vrevc, ki je skupaj z agentko Majo Menard spremljal izrek sodbe v Luxembourgu, je izrazil mnenje, da Slovenija nima razloga, da gre preverjati, ali ta arbitražna razsodba res velja, saj zanjo velja. Spomnil je, da je Slovenija razsodbo tudi uzakonila in ima vse štiri meje urejene po mednarodnem pravu, Hrvaška pa v bistvu nima urejene meje z nobeno od svojih sosed. Po njegovem je vsekakor edina možnost ta, da se obe državi usedeta skupaj in poskušata popraviti arbitražno mejo, ki je na mnogih odsekih za lokalno prebivalstvo neživljenjska in bi jo bilo smiselno popraviti.

References: Sodišče 
 Sodišče 

Sodišče 
 Sodišče 
 sodišče 
 sodišče 
 sodišče 
 sodišče